**ORGANIZAREA ȘI DESFĂȘURAREA SESIUNILOR DE EXAMENE ȘI DE RESTANȚE LA UBB,**

**ÎN CONDIȚIILE SUSPENDĂRII ACTIVITĂȚILOR DIDACTICE FAȚĂ ÎN FAȚĂ**

Dacă pe perioada stării de urgență, alertă sau necesitate se impune suspendarea activităților didactice față în față și desfășurarea acestora în regim online, *Regulamentul privind activitatea profesională a studenților din Universitatea Babeș-Bolyai în baza Sistemului european de credite transferabile (ECTS)* se completează cu următoarele prevederi valabile până la reluarea activităților didactice față în față:

1. Sesiunile de examene și de restanțe se vor desfășura după calendarul propus inițial de facultăți și aprobat de Rectorat prin structura anului universitar în curs.
2. Examenele se vor desfășura on-line, prin intermediul unei platforme alese de cadrul didactic titular de disciplină dintre mai multe platforme propuse și puse la dispoziție în acest sens de către facultate sau universitate. La inițiativa cadrului didactic, examenele orale desfășurate on-line se pot înregistra, cu acordul studenților examinați și cu respectarea strictă a normelor privind protecția datelor cu caracter personal. Schimbarea formei de evaluare sau a structurii notei stabilite prin fișa disciplinei va fi comunicată studenților cu suficient timp înainte de termenele limită stabilite pentru predările de proiecte sau desfășurarea examenului.
3. În cazul specializărilor la care practica de specialitate nu se poate efectua în condițiile stării de urgență, alertă sau necesitate, aceasta va fi reprogramată, fără plată, pentru anul universitar următor. Studenții aflați în această situație vor fi considerați integraliști, acumulând *30-x* credite/semestru, unde *x* este numărul de credite alocate practicii. Așadar, mediile acestor studenți se vor calcula fără nota și creditele alocate practicii de specialitate.
4. În cazul anilor terminali, dacă practica de specialitate sau lucrările practice/de laborator/proiecte din planul de învățământ nu se pot efectua în condițiile stării de urgență, alertă sau necesitate (și nu se pot înlocui cu modelare computerizată, proiectare, prelucrare de date), la propunerea titularului de disciplină și cu aprobarea Consiliului facultății, acestea se vor înlocui cu alte sarcini realizabile on-line, care pot conduce la dobândirea competențelor asemănătoare.
5. La disciplinele care au prevăzute în planul de învățământ lucrări practice, lucrări de laborator sau proiecte ce nu pot fi înlocuite de modelare computerizată, proiectare, prelucrare de date, se vor evalua doar cunoștințele predate la cursuri și/sau la seminare, urmând ca activitatea practică/de laborator să fie recuperată în anul universitar următor.
6. Cadrele didactice ale Facultății de Educație Fizică și Sport vor pregăti materiale video cu antrenamente și exerciții fizice, care vor fi puse la dispoziția studenților de la toate facultățile UBB. Pentru a promova disciplina *Educație Fizică* și a obține creditele aferente, studenții vor pune în practică aceste antrenamente la domiciliu.
7. Contractul anual de studii se completează în AcademicInfo, se semnează olograf și se reîncarcă scanat de către student până la începutul anului universitar pe aceeași platformă.
8. Odată cu adoptarea prezentei anexe, rămân în vigoare toate celelalte prevederi ale *Regulamentului privind activitatea profesională a studenților din Universitatea Babeș-Bolyai în baza Sistemului european de credite transferabile (ECTS)*.
9. Atunci când situația la nivel național se va modifica și va permite reluarea activităților didactice față în față, prevederile prezentei anexe își vor înceta valabilitatea, aplicându-se integral *Regulamentul privind activitatea profesională a studenților din Universitatea Babeș-Bolyai în baza Sistemului european de credite transferabile (ECTS)*.